Informácia
o priebehu a výsledkoch Piatej ministerskej konferencie o ochrane lesov v Európe

Piata ministerská konferencia o ochrane lesov v Európe (MCPFE 5) sa konala v dňoch 5. – 7. novembra 2007 v hoteli Sheraton vo Varšave, v Poľskej republike. Konferencie, ktorej hlavnou témou boli „Lesy pre kvalitu života“, sa zúčastnili ministri zodpovední za lesy a lesníctvo a významní odborníci zo 44 európskych krajín a Európskeho spoločenstva ako aj delegácie 14 pozorovateľských krajín a 31 pozorovateľských organizácií.

Ministerská konferencia je najvyšším politickým grémiom európskych lesníkov, ktorá prijíma strategické politické rozhodnutia o ďalšom smerovaní lesníctva v Európe. Konferencia ministrov rozhodla o rozšírení hlavného riadiaceho výboru o Slovenskú republiku a Nemeckú spolkovú republiku. Výbor budú ďalej tvoriť traja pôvodní členovia: Poľská republika, Nórske kráľovstvo a Španielske kráľovstvo. Rakúska republika, doterajší štvrtý člen, ktorá pôsobila vo výbore 14 rokov odchádza v zmysle platných pravidiel rotácie. Získanie tohto medzinárodne významného postavenia SR je ocenením odborných skúseností slovenských lesníkov lesníckou komunitou európskych krajín. SR bude pôsobiť v hlavnom riadiacom výbore do roku 2024 a v  roku 2019 resp. 2020 bude v hostiteľskej pozícii 8. ministerskej konferencie o ochrane lesov v Európe. 

Delegáciu Slovenskej republiky na ministerskej konferencii viedol minister pôdohospodárstva SR Miroslav Jureňa. 

V úvodnej časti konferencie privítal delegácie Lech Kaczynski, prezident Poľskej republiky. Ďalej vystúpili ministri predsedajúcich krajín pán Terje Riis-Johansen, minister poľnohospodárstva a výživy Nórskeho kráľovstva a pán Jan Szyszko, minister životného prostredia Poľskej republiky. V ďalšom bloku predniesli príhovory pani Mariann Fisher Boel, komisárka EÚ pre poľnohospodárstvo a rozvoj vidieka, Marek Belka, generálny tajomník Európskej hospodárskej komisie OSN a pán Jan Heino, asistent generálneho riaditeľa FAO a generálny riaditeľ lesníckej sekcie FAO.

Medzi ďalšie body programu konferencie patril mnohostranný dialóg aktérov zapojených do procesu z vládnej aj mimovládnej oblasti. Počas konferencie bola prezentovaná aj správa o stave európskych lesov za rok 2007 a tiež hodnotenie implementačného procesu a záväzkov z predchádzajúcich ministerských konferencii. Ďalšia časť konferencie sa sústredila na vystúpenia vedúcich delegácii signatárských krajín ako aj pozorovateľských krajín a organizácii. 

V záverečnej časti konferencie sa uskutočnilo podpisovanie Varšavskej deklarácie, dvoch rezolúcií a dvoch vyhlásení ministrov. Boli podpísané na úrovni vedúcich delegácii vrátane SR ministrom pôdohospodárstva SR, Miroslavom Jureňom. Varšavská deklarácia ministrov obsahuje ustanovenia zdôrazňujúce úlohu lesov v trvalo udržateľnom rozvoji spoločnosti a pre budúce generácie. V súvislosti s deklaráciou sa vo vystúpeniach konštatovalo, že lesy môžu zlepšiť kvalitu nášho života tým, že prispievajú k zmierňovaniu vplyvov klimatickej zmeny, ochrane vodných zdrojov a poskytujú biomasu na  energiu. Ministri a vedúci delegácii prijali dve rezolúcie: Prvú Varšavskú rezolúciu – „Lesy, drevo a energia“, ktorá zaväzuje štáty, aby rozšírili úlohu lesníckeho sektora vo výrobe energie, využití biomasy na energiu a pri znižovaní emisií skleníkových plynov, zlepšili partnerstvo štátnych a súkromných vlastníkov lesov, drevárskeho priemyslu a výrobcov energie. Druhá Varšavská rezolúcia – „Lesy a voda“ upozorňuje na zdroje vody a vyzdvihuje úlohu lesov v ochrane jej kvality a kvantity, prevencii záplav, znižovaní vplyvov sucha a erózie pôdy. Okrem toho ministri prijali dve vyhlásenia o usporiadaní celoeurópskeho týždňa lesov v dňoch 20. – 24. októbra 2008 a o solidarite pri lesných požiaroch v južnej Európe .

SR svojim podpisom deklarácie, rezolúcií a pripojením sa k vyhláseniam potvrdila svoj záujem implementovať prijaté závery konferencie v národných podmienkach aj z dôvodu súčasného a budúceho významu slovenských lesov pre rozvoj vidieckych oblastí (čo bolo vyzdvihnuté aj vo vystúpení vedúceho delegácie SR). Podpísaný text deklarácie, rezolúcií a vyhlásení bol zverejnený na webovej stránke MP SR v anglickom origináli a slovenskom preklade a bude archivovaný na MP SR v Bratislave a v kópii na Národnom lesníckom centre vo Zvolene.  

Časť delegácie SR na čele s ministrom pôdohospodárstva SR, Miroslavom Jureňom sa zúčastnila 6. novembra 2007 zasadnutia hlavného riadiaceho výboru (HRV) ministerských konferencií na vysokej úrovni, kde bolo oficiálne oznámené prijatie kandidatúry Slovenskej republiky a Nemeckej spolkovej republiky pre 8. a 9. ministerskú konferenciu. Zasadnutie HRV prijalo obe krajiny ako plnoprávnych členov, ktorí sa budú podieľať na tvorbe agendy, zabezpečovať činnosť sekretariátu po odbornej, administratívnej, právnej a finančnej stránke. Týmto Slovenská republika oficiálne získala možnosť ovplyvňovať a formulovať zámery lesníckej politiky v Európe na odbornej a tiež na najvyššej úrovni pre nasledujúce obdobie 17.-tich rokov. Úlohy súvisiace s týmto postom bude SR zabezpečovať v spolupráci Národného lesníckeho centra a Ministerstva pôdohospodárstva SR. 
 
Súčasťou záverečného aktu plenárnej schôdze konferencie bolo oznámenie pozvania SR a Nemeckej spolkovej republiky za nových členov hlavného riadiaceho výboru ministerských konferencií (na miesto odstupujúcej Rakúskej republiky). Noví členovia HRV vyslovili poďakovanie a prijali pozvanie za svoje krajiny. V závere konferencie Poľská republika formálne odovzdala predsedníctvo ministerských konferencií Nórskemu kráľovstvu a v krátkosti boli zhrnuté výsledky 17 rokov trvania procesu MCPFE, ktoré sú obsiahnuté celkovo v 4 deklaráciách a 17 rezolúciách. 

Sprievodným podujatím bola výstava posterov, na ktorých zúčastnené krajiny a organizácie vrátane SR prezentovali výsledky v aplikácii trvalo udržateľného obhospodarovania lesov (TUOL) a princípov TUOL na regionálnej úrovni. Ďalšími sprievodnými podujatiami boli slávnostná večera na počesť delegátov usporiadaná vládou Poľskej republiky v kráľovskom zámku vo Varšave a exkurzia v teréne v štátnych lesoch Kozienicka.